I Res taumaturgjics e la specialitât regjonâl
A son tornâts i Res taumaturgjics. Dome che impen che in forme fisiche, a son tornâts in forme di peraule: “autonomie”, “specialitât”, “regjon virtuose”, “popul di lavoradôrs”, e vie indevant. E come chei personaçs mitics riscuvierts di Marc Bloch, dut ce che a tocjin lu fasin deventâ miôr di ce che al è. Par cui che i vûl crodi, naturalmentri.
Cussì al samee che, dopo di agns e agns di sium penç, la politiche regjonâl si sedi nacuarte di vê vût (fevelìn, aromai, al passât) un Statût speciâl. Al samee ancje che, chei che fin a chê altre dî si son batûts cuintri il furlan a scuele (domandât di passe il 60% dai gjenitôrs furlans, par passe dîs agns), cumò si lamentin parcè che tai dimensionaments il furlan nol ven considerât “vere” lenghe di minorance. E i stes che in scuasit 20 agns no àn mai esercitât pardabon la competence primarie in cont di ents locâi, dut un colp, cumò, a son deventâts riformadôrs bizantins… “par difindi la specialitât regjonâl”.
Il fat al è – lu à dit un che si intint: Gianfranco D’Aronco – che “la specialitât e va soredut esercitade. Che al è ancje il miôr mût par justificâ la sô esistence”.
Vuê al è rivât il moment, no dome di esercitâle pardabon, ma di rilançâle cun fuarce, sintiment e onestât inteletuâl. Ta chest gnûf viaç dome une robe e je sigure: cui che nol à savût fâ chest fin cumò, nol à plui titul par fâlu.
fur_Latn fur_Latn fur_Latn fur_Latn fur_Latn